(עדכון) במקביל למירוץ החתימות של פנגו וסלופארק, גם החברה למשק וכלכלה של השלטון המקומי (משכ"ל) פנתה לביהמ"ש המחוזי בקשה לצו מניעה ארעי. היום (ד') נעתר השופט ד"ר קובי ורדי לבקשה, והוציא צו כזה, המאפשר להשתמש בפנגו כרגיל - עד לתחילת למאי - אז ייערך דיון נוסף בין הצדדים.

בינתיים, משמעות הצו היא ששירותי פנגו יימשכו כרגיל, בכל הרשויות המקומיות. במקביל, בחברת סלופארק הודיעו כי אפליקציית סלופארק זמינה כעת בכל הרשויות בישראל המציעות הסדר חניה בכחול-לבן ובחניונים.

שלשום דחה בית המשפט העליון את הבקשה של חברת פנגו להארכת ההתקשרות של מרכז השלטון המקומי עימה.

פנגו חתמה הבוקר (ד') עם עיריית תל-אביב על הסכם זמני, שיבטיח את השירות בתחומה גם ביום ראשון. תל-אביב מצטרפת לירושלים וחיפה, וכן לשורה של ערים נוספות. לטענת פנגו, החברה כבר חתמה עם עיריות בהן מבוצעים תשלומים על 95% מהחניות בסלולר.

בכדי להשתמש בפנגו בת"א, החל מיום ראשון, יהיה צריך להירשם מחדש לשירותי החברה. הנהגים צריכים לעשות זאת באמצעות המוקד הטלפוני, או באמצעות האפליקציה.



כתבות נוספות ב-TheMarker

חשיפת TheMarker: שמעון פרס מקבל מבנק הפועלים 30 אלף דולר בחודש

"צמיד הקסם" שעלה 1.5 מיליארד דולר ומודיע איפה הילד שלכם – הצלחה או כישלון?

ג'יזל הרוויחה הרבה כסף בזכות החלב - והיא לא היחידה

עברו לתצוגת גלריה אפליקציית פנגו צילום: רויטרס

הסיבה להפסקת השירות של פנגו היא פער זמנים בין סיום החוזה של המרכז למשק ולכלכלה של השלטון המקומי (משכ"ל) לבין פרסום תוצאות מכרז חדש.

בעיות בהטמעת השירות ברשויות רבות הביאו לכך שפנגו פנתה לבית המשפט המחוזי, בשבתו כבית דין לעניינים מינהליים, והביאה להחלטה להאריך את החוזה שלה עד 2019. סלופארק, המתחרה העיקרית, עירערה על ההחלטה לבית המשפט העליון, ושם הוחלט לקצר את הזיכיון של פנגו עד פברואר השנה. המשכ"ל פירסמה מכרז רק בפברואר, שזכה לביקורות רבות, והוגשו לא פחות מארבע עתירות נגד התנאים בו.

העותרים מותחים ביקורת, בין היתר, על העובדה שבמכרז ייבחר זוכה אחד בלבד, ללא תחרות שיכולה להוזיל את דמי הפעלת החנייה (40 אגורות בפנגו, למשל) - אך לא את דמי החנייה שנקבעים על ידי הרשויות (עם מחיר מקסימום של 6.5 שקלים לשעה). במצב כיום אין תחרות על הכסף שגובה הזכיין מהרשות עצמה. במשכ"ל מסבירים כי במכרז החדש יהיה זוכה יחיד, בעיקר בשל "אילוצי לוחות הזמנים הקצרים שנקבעו על ידי בית המשפט העליון".

עם זאת, כבר במכרז עצמו צוין כי החברה תפרסם מכרז נוסף לזכיינים נוספים. כעת אומרים במשכ"ל כי בשל האפשרות לביטול המכרז בידי בית המשפט, לנוכח העתירות התלויות נגדו, החברה "בוחנת את מבנה המכרז, ותפרסם מכרז שבו ייקבעו כמה זוכים, שהציבור ייבחר ביניהם".

מתוך 48 רשויות מקומיות שגובות דמי חנייה, ביותר מ-30 יש הסדרים מקומיים כמו האפליקציה של סלופארק, שמאפשרים חנייה מחוץ למכרז של משכ"ל. לפי הערכות בענף, כ-70% מכלל התשלומים על חניות במקומות ציבוריים (לא בחניונים) מתבצעים באמצעות הטלפון, ולחברות בתחום יש כ-1.3 מיליון לקוחות, כשמרביתם (80%) משלמים באמצעות אפליקציה והיתר באמצעות חיוג למוקד השירות.